Frankrike, Sør-Korea og Nigeria ble trukket sammen med Norge da gruppene til neste sommers fotball-VM i Frankrike ble klare lørdag.

Trekningen for neste sommers fotball-VM for kvinner i Frankrike ble foretatt lørdag.

Der ble det klart at Norge møter vertsnasjonen Frankrike allerede i gruppespillet.

Martin Sjögrens lag var seedet på nivå to, og var derfor garantert tøff motstand fra øverste nivå.

I tillegg til Frankrike, som er nummer tre på FIFA-rankingen, blir Norges motstandere i gruppespillet Sør-Korea og Nigeria.

– Det er en utfordrende gruppe, det må vi si. På papiret kunne vi fått lettere lag, men samtidig så skal vi ta utfordringen. Vi kan ikke påvirke det, så vi skal forberede oss på best mulig måte, sier landslagssjefen til NRK etter trekningen er foretatt.

Sør-Korea var med sin 14. plass på FIFA-rankingen rangert som det beste laget fra nivå tre, mens Nigeria er regnet for å være verdens 39. beste lag for øyeblikket. Norge er selv rangert som nummer 13 i verden akkurat nå.

Norge kom til åttedelsfinalen i VM i Canada for fire år siden, og røk ut i gruppespillet under EM i Nederland i fjor sommer.

Gullet fra 1995 og sølvet fra 1991 er Norges beste resultater i VM, mens det ble 4. plass også både i 1999 og 2007.

Alle gruppene:

A: Frankrike, Sør-Korea, Norge, Nigeria

B: Tyskland, Kina, Spania, Sør-Afrika

C: Australia, Italia, Brasil, Jamaica

D: England, Skottland, Argentina, Japan

E: Canada, Kamerun, New Zealand, Nederland

F: USA, Thailand, Chile, Sverige

Mesterskapet starter 7. juni neste år, og åpningskampen går mellom Frankrike og Sør-Korea på Parc des Princes i Paris. Finalen spilles på Parc Olympique Lyonnais i Lyon 7. juli.

Norges tre kamper i gruppespillet er følgende:

Norge - Nigeria, lørdag 8. juni klokken 21.00 i Reims

Frankrike-Norge, onsdag 12. juni klokken 21.00 i Nice

Sør-Korea-Norge, mandag 17. juni klokken 21.00 i Reims

Sjögren om Frankrike-møtet: – Det blir heftig

​Norge slipper altså å møte vertsnasjonen i åpningskampen, slik de gjorde i EM i Nederland i fjor. I stedet blir åpningskampen Frankrike mot Sør-Korea, fordi det norske laget ble trukket til å være på den såkalte A3-plassen i gruppen. Norges kamp mot franskmennene, som er dømt til å bli en folkefest, går på Allianz Riviera i Nice.

– Det blir heftig. Jeg ville unngå åpningskampen. Nå får vi dem i kamp to i Nice, og det blir en veldig heftig kamp. En tøff kamp, men det blir sikkert en herlig opplevelse, sier Sjögren, som også avslører at han kjenner Nigerias svenske trener Thinas Dennerby personlig.

Landslagskapteinen: – Vi liker utfordringer

Landslagskaptein Maren Mjelde ser på det hele som en utfordring.

– Trekningen ble veldig tøff, men det ble den også da vi spilte EM. Vi liker utfordringer.

– Kan man kalle det «dødens gruppe»?

– Ja. Vi får vertsnasjonen og de beste lagene fra nivå tre og fire, men det blir veldig spennende. Vi visste at uansett hvem vi fikk ville det bli tøft, sier hun til TV 2.

Thorisdottir: – Vi er vikinger, så vi kjører på

Også Mjeldes klubbkollega i Chelsea, Maria Thorisdottir, er positiv.

– Vi er vikinger, så vi kjører på. Vi har en lagvenninne fra Sør-Korea, så det blir kult. Hvis vi skal komme oss videre, må vi slå til i alle kampene. Det er et kjedelig svar, men sånn er det, sier hun.

De ser begge også frem til det å møte vertsnasjonen.

– Det blir spennende. Vi vet at det blir ufattelig bra stemning og masse folk på tribunen, sier Mjelde.

– Vi møter vertsnasjonen, og det gleder jeg meg veldig til. Det er det vi ønsker å spille for, så det blir kult, sier Thorisdottir.

Graham Hansen: – Alt kan skje i et VM

Caroline Graham Hansen er blant dem som også ser gode muligheter i gruppen.

– Frankrike blir tøffe å møte på hjemmebane, men alt kan skje i et VM. Det er en tøff gruppe, men Sør-Korea og Nigeria er lag vi har gode muligheter mot, sier Wolfsburg-stjernen til TV 2 etter at trekningen er klar.

Hun er også ute etter å revansjere opptredenen fra sist det norske laget møtte en vertsnasjon i et stort mesterskap.

– Det var litt «flash back» da jeg så trekningen. Jeg har ingen gode minner derifra, men dette er et nytt mesterskap med nye muligheter i en ny kamp.

– Er du glad for at det ikke blir åpningskamp igjen?

– Det blir tøft uansett, men akkurat nå kjennes det greit ut å slippe den, sier Graham Hansen.

Les også: USA verdensmestere etter ellevill finale (2015)

De to beste lagene i hver gruppe går videre, og det samme gjør de fire beste treerne. Det er allerede bestemt at treerne som går videre skal møte gruppevinnerne i gruppene A, B, C og D.

Toeren i gruppe A møter toeren i gruppe C i åttedelsfinalen, og det blir også et møte mellom toerne i gruppe B og F. Toerne i gruppe D og E møter gruppevinnerne i henholdsvis gruppe E og F.

Slik var seedingen:

Nivå 1: Frankrike (vertsland), USA, Tyskland, England, Canada, Australia.

Nivå 2: Nederland, Japan, Sverige, Brasil, Spania, Norge.

Nivå 3: Sør-Korea, Kina, Italia, New Zealand, Skottland, Thailand.

Nivå 4: Argentina, Chile, Nigeria, Kamerun, Sør-Afrika, Jamaica.